बीएसपी कर्मियों के बच्चों के वैक्सीनेशन रिकाॅर्ड को लेकर विवाद की स्थिति, मांगे जाने पर भी दो माह से नहीं भेज रहे
भिलाई स्टील प्लांट के कर्मचारियों के करीब 2 हजार से ज्यादा बच्चों का टीकाकरण हर महीने किया जाता है। टीकाकरण की रिपोर्ट जिला प्रशासन के जरिए शासन को भेजने का प्रावधान है। इधर, पिछले दो महीने से टीकाकरण से संबंधित दो रजिस्टर को लेकर सेक्टर-9 के जिम्मेदार और पब्लिक हेल्थ डिपार्टमेंट में ठनी हुई है। बार-बार जिला टीकाकरण अधिकारी सुदामा चंद्राकर की ओर से रजिस्टर पर इंट्री की रिपोर्ट मांगी जा रही है। जबकि हकीकत यह है कि अब तक वैक्सीनेशन रिपोर्ट बनाई ही नहीं है। जिला टीकाकरण विभाग की ओर से सीईओ एम. रवि व कलेक्टर आर. शंगीता को चिट्ठी लिखकर रजिस्टर की मांग करने जा रहा है। वहीं, सेक्टर-9 हॉस्पिटल से जुड़े अधिकारियों का कहना है कि मीजल्स, बीसीजी, आरवीवी, बीओपीवी, डीपीजी का टीका बच्चों को लगाया जाता है। दवाओं का स्टॉक सेक्टर-9 हॉस्पिटल में है। जबकि कोल्ड चेन प्वाइंट सेक्टर-8 पब्लिक हेल्थ डिपार्टमेंट बनाया गया है। कागजों में पीएचडी का नाम दर्ज है। लेकिन दवाएं सेक्टर-9 हॉस्पिटल के स्टॉफ ही करते हैं। इसलिए दवा इस्तेमाल करने वाले ही बच्चों का पूरा ब्योरा लिख सकते हैं। लेकिन आपसी खींचतान से अस्पताल के स्टॉफ पीएचडी के कर्मियों पर जिम्मेदारी थोप रहे हैं। पीएचडी डिपार्टमेंट का कहना है कि जिला टीकाकरण अधिकारी सुदामा चन्द्राकर पूर्व में ही नोटिस दे चुके हैं कि पब्लिक हेल्थ डिपार्टमेंट से कोल्ड चेन प्वाइंट हटाकर सेक्टर-9 हॉस्पिटल में शिफ्ट किया जाएगा।
hin_Deva hin_Deva